מספר פנימי: 478162
הכנסת התשע-עשרה

יוזמים:      חברי הכנסת	יריב לוין
					משה גפני
					אורי מקלב
	
				פ/395/19													
הצעת חוק-יסוד: נשיא המדינה (תיקון – הצעת מועמדים לכהונת נשיא המדינה)
תיקון סעיף 5	1.	בחוק-יסוד: נשיא המדינה (להלן – חוק היסוד), בסעיף 5, במקום "עשרים ימים" יבוא "עשרים ושניים ימים".	
תיקון סעיף 6	2.	בסעיף 6 לחוק היסוד –	
		(1)	בסעיף קטן (א), במקום "מעשרה ימים" יבוא "משנים-עשר ימים", ובסופו יבוא "ואם עשה כן, יימחק שמו מרשימת המציעים של כל המועמדים שהציע.";	
		(2)	אחרי סעיף קטן (א) יבוא:	
			"(א1)	פחת מספר המציעים של מועמד מעשרה בשל מחיקת שמות חברי כנסת מרשימת המציעים, רשאים חברי כנסת שלא הציעו מועמד לצרף את שמם לרשימת המציעים שלו, לא יאוחר מעשרה ימים לפני יום הבחירה; לא מנתה רשימת המציעים עשרה חברי כנסת במועד זה – המועמדות בטלה."	
דברי הסבר
חוק-יסוד: נשיא המדינה (להלן – חוק היסוד), קובע את דרך הצעת המועמדים לכהונת הנשיא. בהתאם לסעיפים 5 ו-6 לחוק היסוד, יושב ראש הכנסת מודיע לחברי הכנסת על יום הבחירה לפחות 20 ימים מראש, 10 חברי כנסת רשאים להציע מועמד לפחות 10 ימים לפני יום הבחירה, והיושב ראש מודיע לחברי הכנסת על המועמדים ושמות המציעים לא יאוחר מ-7 ימים לפני יום הבחירה. עוד קובע חוק היסוד כי חבר הכנסת לא ישתף עצמו ביותר מהצעת מועמד אחד.
חוק היסוד אינו מתייחס למצב שבו חבר כנסת הציע יותר ממועמד אחד.
מוצע להסדיר מקרה כזה, ולקבוע כי אם חבר כנסת צרף את שמו לרשימת המציעים של יותר ממועמד אחד, יימחק שמו מכל רשימות המציעים שבהן נכלל שמו.
אם בשל מחיקת שמו של חבר כנסת מרשימת המציעים של מועמד יפחת מספר המציעים של מועמד מעשרה, תבוטל המועמדות. ואולם, כדי לאפשר לאותו מועמד בכל זאת להתמודד, חברי כנסת אחרים יוכלו לצרף את שמם לרשימת המציעים שלו, ולשם כך מוצע להקדים במעט את לוחות הזמנים, כך שיינתנו להם יומיים נוספים למטרה זו. כך, לפי ההצעה, יושב ראש הכנסת יודיע על יום הבחירה של נשיא המדינה לפחות 22 ימים מראש, הצעת המועמדים תיעשה לפחות 12 ימים לפני יום הבחירה, ועד 10 ימים לפני יום הבחירה יוכלו חברי כנסת להצטרף לרשימת המועמדים של מועמד שמועמדותו הוגשה במועד כדין אך מספר מציעיו פחת מ-10. 
הצעות חוק זהה הונחה על שולחן הכנסת השמונה-עשרה על ידי חבר הכנסת יריב לוין וקבוצת חברי הכנסת (פ/4353/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ב' בניסן התשע"ג – 13.3.13